MINT ใช้งบ 1.16 พันลบ. ถือหุ้นเพิ่มใน “Minor DKL” เป็น 70%
MINT ใช้งบ 1.16 พันลบ. ถือหุ้นเพิ่มใน “Minor DKL” ผู้ดำเนินธุรกิจอาหาร เป็น 70% จากเดิม 50%
30 ต.ค. 2558

บริษัท ไมเนอร์ อินเตอร์เนชั่นแนล จำกัด (มหาชน) หรือ MINT ระบุว่า บริษัทจะใช้เงินลงทุน 45 ล้านดอลลาร์ออสเตรเลีย หรือราว 1,157 ล้านบาท เพื่อเพิ่มการถือหุ้นใน Minor DKL ซึ่งทำธุรกิจร้านอาหาร โดยถือหุ้นเพิ่มเป็น 70% จากเดิมที่ 50%
โดย Delicious Food Holding (Australia) Pty Ltd. เป็นบริษัทย่อย ถือหุ้น 100% โดยบริษัท Delicious Food Holding (Singapore) Pte. Ltd. บริษัท Primacy Investment Limited และบริษัท เดอะ ไมเนอร์ ฟู้ด กรุ๊ป จำกัด (มหาชน) ซึ่งเป็นบริษัทย่อยที่ถือหุ้น 99.73% โดย MINT ตามลำดับ ได้ลงทุนซื้อหุ้นเพิ่มเติมในบริษัท Minor DKL Food Group Pty Ltd. (Minor DKL) เป็น 70% จากเดิมที่ถืออยู่ 50%
ขณะที่ Minor DKL ทำธุรกิจร้านอาหารจำนวน 439 สาขา แบ่งออกเป็นแบรนด์  The Coffee Club 386 สาขา แบรนด์ Ribs and Rumps 13 สาขา และอีก 40 สาขาภายใต้แบรนด์อื่นๆ เช่น The Groove Train และ Coffee Hit โดยมีทุนจดทะเบียน 46 ล้านดอลลาร์ออสเตรเลีย
สำหรับแหล่งเงินลงทุนของบริษัทในการซื้อหุ้นเพิ่มครั้งนี้ มาจากเงินกู้ยืม ซึ่งการลงทุนเพิ่มนับเป็นการขยายธุรกิจร้านอาหาร และยังเป็นการเพิ่มอำนาจควบคุมของบริษัทในธุรกิจที่เข้าไปลงทุนตั้งแต่ปี 51
 
 
 